VF Plus wil protesaksie by skole onwettig maakDie betoging by Hoërskool Overvaal in Vereeniging (25 Januarie 2018). Foto: Ian Cameron. Die VF Plus wil met behulp van ŉ privaatlid-wetsontwerp poog om in die toekoms protesaksies naby skole te verbied. Dit kom nadat Hoërskool Overvaal in Vereeniging Donderdag vir leerders gesluit moes wees weens ŉ massa-protesoptog buite die skool. Honderde betogers het voor die skool gesing en dans en ŉ memorandum van hul griewe aan die skoolbeheerliggaam oorhandig. Dié betoging het gekom ná verskeie protesaksies by die skool in die afgelope week. Adv. Anton Alberts, VF Plus-voorsitter en die party se parlementêre woordvoerder vir basiese onderwys, het in ŉ verklaring gesê die party is van voorneme om ŉ privaatlid-wetsontwerp in te dien met die doel om protesoptredes, wat enige ontwrigting naby ŉ skool mag veroorsaak, te verbied. Volgens Alberts is die wette wat verander sal moet word om dié doel te bereik, onder meer die Nasionale Skolewet en die Wet op die Regulering van Byeenkomste. Hy het gesê dit sal van toepassing wees op skole van voorskoolse tot sekondêre vlak. Alberts het verwys na ŉ onlangse uitspraak in die Wes-Kaapse hooggeregshof rakende protesoptogte. Hy het gesê luidens mediaberigte het regter Thandazwa Ndita beslis dat vreedsame betogings sonder kennisgewing aan die owerhede, nou toelaatbaar is. “Luidens ŉ berig in die Cape Argus het regter Ndita bevind die kriminalisering van ‘n byeenkoms van meer as vyftien mense op grond daarvan dat geen kennis gegee is nie, die Grondwet oortree aangesien dit mense verhinder om hul fundamentele grondwetlike reg uit te oefen om vreedsaam en ongewapend te vergader. Volgens die regter is die vorige beperking nie redelik en regverdigbaar in ‘n oop demokratiese samelewing gegrond op die waardes van vryheid, waardigheid en gelykheid nie,” het hy gesê. Hy meen die regter het met dié uitspraak nie die regte van mense in ag geneem wat nadelig deur ŉ protesoptog ontwrig kan word nie. “Dit kan reuse-ontwrigting veroorsaak en die deur oopmaak vir vandalisme en geweld indien ŉ groot optog sonder enige vooraf waarskuwing in ŉ stad of dorp gehou word, aangesien die owerhede en wetstoepassers nie die geleentheid sal kry om daarop voor te berei nie. Die grootste ontwrigting sal egter vir gewone mense wees wat betyds by die skool of werkplek moet uitkom,” sê hy. “Dit neem die regte van vredeliewende landsburgers hoegenaamd nie in ag nie, en die VF Plus se beoogde privaatlid-wetsontwerp is daarom van die grootste belang om ten minste skoolkinders teen ontwrigting te beskerm en in die algemeen kinders se fundamentele regte, soos in die Grondwet vervat, aan te vul.” Die betogings wat sedert verlede week voor Hoërskool Overvaal plaasgevind het, hou verband met ŉ hooggeregshofuitspraak die week vantevore toe die hof beslis het dat die Gautengse departement van onderwys Hoërskool Overvaal nie kan dwing om 55 Engelssprekende leerders by die skool in te neem nie. Maroela Media het vroeër berig die skool het aangevoer hy het nie plek vir nog leerders óf die nodige hulpbronne om dié Engelssprekende leerders te onderrig nie. Die Gautengse departement van onderwys het reeds aangedui dat hy teen die hofuitspraak sal appelleer.